ຍາມໃດຫວຽດນາມກໍຖືການພົວພັນມິດຕະພາບ,ການຮ່ວມມືກັບມຽນມາເປັນສຳຄັນ
(ທ່ານນາຍົກລັດຖະມົນຕີ ຫງວຽນຊວນຟຸກ
ຕ້ອນຮັບທ່ານເອກອັກຄະລັດຖະທູດມຽນມາ Win Hlaing)
ຕອນບ່າຍວັນທີ 29/06, ຢູ່ສຳນັກງານລັດຖະບານ, ທ່ານນາຍົກລັດຖະມົນຕີ ຫງວຽນຊວນຟຸກ ໄດ້ໃຫ້ການຕ້ອນຮັບທ່ານເອກອັກຄະລັດຖະທູດມຽນມາ Win Hlaing ເຂົ້າຢ້ຽມອຳລາ ເນື່ອງໃນໂອກາດສິ້ນສຸດໜ້າທີ່ປະຕິບັດງານຢູ່ຫວຽດນາມ. ທ່ານນາຍົກລັດຖະມົນຕີ ຫງວຽນຊວນຟຸກ ໄດ້ຕີລາຄາສູງບັນດາການປະກອບສ່ວນຢ່າງຕັ້ງໜ້າຂອງທ່ານເອກອັກຄະລັດຖະທູດມຽນມາ ໃນການຊຸກຍູ້ການພົວພັນມິດຕະພາບທີ່ເປັນມູນເຊື້ອ ແລະ ການຮ່ວມມືຫຼາຍດ້ານລະຫວ່າງຫວຽດນາມ ແລະ ມຽນມາ, ໂດຍສະເພາະແມ່ນໃນປີ 2015, 2 ປະເທດໄດ້ຈັດພິທີສະເຫຼີມສະຫຼອງ 40 ປີແຫ່ງວັນສ້າງຕັ້ງການພົວພັນທາງການທູດ. ທ່ານນາຍົກລັດຖະມົນຕີ ເນັ້ນໜັກວ່າ, ຍາມໃດຫວຽດນາມ ກໍຖືເປັນສຳຄັນ ແລະ ປາດຖະໜາຢາກພັດທະນາການພົວພັນມິດຕະພາບ ແລະ ການຮ່ວມມືຫຼາຍດ້ານກັບມຽນມາ, ເພື່ອຜົນປະໂຫຍດຂອງປະຊາຊົນ 2 ປະເທດ, ປະກອບສ່ວນເຂົ້າໃນການຮ່ວມມື ແລະ ຄວາມສາມັກຄີຂອງອາຊຽນ. ທ່ານນາຍົກລັດຖະມົນຕີ ຫງວຽນຊວນຟຸກ ໃຫ້ຮູ້ວ່າ, ວິສາຫະກິດຫວຽດນາມ ເອົາໃຈໃສ່ທີ່ສຸດ ແລະ ປາດຖະໜາຢາກພັດທະນາການພົວພັນຮ່ວມມືກັບມຽນມາ; ສະເໜີໃຫ້ມຽນມາ ສືບຕໍ່ສ້າງເງື່ອນໄຂສະດວກ, ສະໜັບສະໜູນວິສາຫະກິດລົງທຶນ, ດຳເນີນທຸລະກິດຢູ່ມຽນມາ. ສ່ວນທ່ານເອກອັກຄະລັດຖະທູດ Win Hlaing ໄດ້ເຫັນດີໂດຍຖືວ່າ, ການພົວພັນຮ່ວມມືລະຫວ່າງ 2 ປະເທດນັບມື້ນັບພັດທະນາຢ່າງແຮງ, ໂດຍສະເພາະແມ່ນໃນຂົງເຂດເສດຖະກິດ, ການຄ້າ. ທ່ານ Win Hlaing ຢືນຢັນວ່າ, ເຖິງວ່າໄດ້ຮັບດຳລົງຕຳແໜ່ງໃດກໍ່ຕາມ, ທ່ານກໍຈະປະກອບກຳລັງເຫື່ອແຮງເພື່ອຊຸກຍູ້ການພົວພັນຮ່ວມມືລະຫວ່າງ 2 ປະເທດກວ່າອີກ.
(ແຫຼ່ງຄັດຈາກ VOV)